b'\n_START_ARTICLE_\nEdvard Grieg\n_START_PARAGRAPH_\nEdvardas Hagerupas Grygas (Edvard Hagerup Grieg, 1843 m. bir\xc5\xbeelio 15 d. \xe2\x80\x93 1907 m. rugs\xc4\x97jo 4 d.) \xe2\x80\x93 norveg\xc5\xb3 kompozitorius romantikas ir pianistas. \xc5\xbdymiausi k\xc5\xabriniai \xe2\x80\x93 Koncertas fortepijonui a - moll ir muzika dramai \xe2\x80\x9ePeras Giuntas\xe2\x80\x9c.\n_START_SECTION_\nBiografija\n_START_PARAGRAPH_\nGim\xc4\x97 Bergene. Skambinti fortepijonu Gryg\xc4\x85 mok\xc4\x97 motina. 1858 m. jis susipa\xc5\xbeino su legendiniu Norvegijos smuikininku Ole Bull. Bull\xe2\x80\x99is pasteb\xc4\x97jo jaunuolio talent\xc4\x85 ir \xc4\xaftikino t\xc4\x97vus i\xc5\xa1si\xc5\xb3sti j\xc4\xaf \xc4\xaf Leipcigo konservatorij\xc4\x85. Konservatorijoje Grygas daugiausia d\xc4\x97mesio skyr\xc4\x97 fortepijonui. Jam nepatiko konservatorijos disciplina, ta\xc4\x8diau sek\xc4\x97si gerai. 1860 m. i\xc5\xa1gyveno po sunkios plau\xc4\x8di\xc5\xb3 ligos. Kitamet debiutavo kaip pianistas \xc5\xa0vedijoje. 1862 m. baig\xc4\x97 studijas Leipcige ir pirm\xc4\x85kart koncertavo Bergene._NEWLINE_1863 m. trejiems metams apsigyveno Kopenhagoje. 1867 m. ved\xc4\x97 pusseser\xc4\x99 Nin\xc4\x85 Hagerup. Po met\xc5\xb3 jiems gim\xc4\x97 dukra Aleksandra. 1869 m. ji mir\xc4\x97 nuo ligos._NEWLINE_1868 m. Ferencas Listas, dar niekad nemat\xc4\x99s Grygo, pad\xc4\x97jo jam gauti param\xc4\x85 kelion\xc4\x97ms. Jiedu susitiko Romoje 1870-aisiais. Listui paliko \xc4\xafsp\xc5\xabd\xc4\xaf Grygo pirmoji sonata smuikui, koncertas fortepijonui (kur\xc4\xaf Listas \xc4\x8dia pat perskait\xc4\x97 i\xc5\xa1 lapo)._NEWLINE_1876 m. Grygas para\xc5\xa1o muzik\xc4\x85 Henriko Ibseno dramos \xe2\x80\x9ePeras Giuntas\xe2\x80\x9c pastatymui. Daug pjesi\xc5\xb3 i\xc5\xa1 \xc5\xa1io ciklo i\xc5\xa1populiar\xc4\x97jo kaip orkestrin\xc4\x97s siuitos, buvo aran\xc5\xbeuotos fortepijonui._NEWLINE_Grygas mir\xc4\x97 1907 m. po ilgos ligos. Su kompozitoriumi atsisveikinti \xc4\xaf gatves i\xc5\xa1\xc4\x97jo t\xc5\xabkstan\xc4\x8diai jo gimtojo miesto gyventoj\xc5\xb3. Jo ir \xc5\xbemonos pelenai palaidoti kalnuose, netoli jo nam\xc5\xb3.'